Morten Messerschmidt (DF), 2009-01-20:
For det første er det selvfølgelig helt fornuftigt, at man på alle de andre bestemmelser, der findes i straffeloven, som handler om seksuelle krænkelser af mindreårige, anvender den samme regel om, hvornår forældelsesfristerne skal begynde at tælle fra.
For os er det helt afgørende, at man altid fokuserer på offeret, og at man ikke indretter straffelovens og retsplejelovens regler sådan, at de grundlæggende kommer gerningsmanden til gavn.
Derfor er vi også en lille smule nølende over for, hvorvidt man overhovedet i forhold til de her frygtelige forbrydelser skal anvende forældelsesfrister.
Hvad er egentlig det rimelige i, at man på det tidspunkt, hvor den forulempede fylder 27 år godt kan retsforfølge en gerningsmand, hvorimod man ikke kan gøre det, når vedkommende er fyldt 29 eller 30. I forhold til en række af de andre virkelig frygtelige forbrydelser i straffeloven opererer man overhovedet ikke med forældelsesfrister, f.eks. mener jeg, at § 2 stk. 37 om manddrab ganske enkelt ikke kan forældes.
Vi mener altså i Dansk Folkeparti, at man skal overveje at gøre det samme, når det kommer til børneporno og handel med børnepornografisk billedmateriale o. lign.
Vi kan ganske enkelt ikke se rimeligheden i, at sådanne forbrydelser, som fuldstændig ødelægger livet for børn i forskellige aldersgrupper, skal kunne forældes.
Man må selvfølgelig sige, at det er et fremskridt, at man nu forbedrer reglerne for, hvornår man skal regne forældelsesfristen fra, men det er altså ikke et skridt helt derhen, hvor vi i Dansk Folkeparti kunne tænke os det.
For det andet omhandler forslaget spørgsmålet om, at man ikke længere kun kan straffes for at have dataene på sin computer, men også bare for at se dataene.
Og det synes jeg og Dansk Folkeparti selvfølgelig er et skridt i den helt rigtige retning; uanset hvilket motiv, man har, skal det straffes, hvis man på nogen måde begiver sig ind på børnepornografiske sider på internettet eller andre steder.
De beskikkede advokater anfører i deres høringssvar nogle bekymringer i forhold til det forsætlige element.
Hvad nu, hvis man kommer ind uforvarende - på en hjemmeside, hvor der er børnepornografisk materiale, så kan man jo godt have set det, men faktisk ikke have haft ønsket om at se det?
Men det er klart, at det er et af de områder, som vi nok vil stille et spørgsmål eller to til i udvalgsbehandlingen.
For det tredje synes jeg og Dansk Folkeparti, at det er positivt, at vi får en helt ny hjemmelsbestemmelse, som sikrer, at hvis man medvirker til, at børn og unge mennesker under 18 år på nogen måde optræder utugtigt - det være sig i forbindelse med striptease eller andet, som har seksuelle undertoner - at man selvfølgelig også kan straffes for det.
Det er en fornuftig udvidelse af det eksisterende deliktbegreb, og det synes vi på alle måder er positivt.
Der ingen tvivl om, at børneporno er lige så hæsligt et område af strafferetsplejen, som det er svært at bekæmpe, fordi det netop foregår på internettet, hvor der ikke er nogen umiddelbare grænser.
Et kig på forskellige opgørelser, bl.a. fra Red Barnet, viser, at man eksempelvis i 2006 havde 9.000 anmeldelser af børnepornografisk materiale på internettet, og det understreger jo altså, hvor omfattende det her problem er, og hvor nødvendigt det derfor også er, at vi som lovgivere griber ind med stadig bedre retsmidler for strafferetligt at forfølge gerningsmændene.
En lang række af de sider, der findes på internettet, ligger - desværre, kan man sige - i udlandet, særligt Ruslands og USA's servere bliver brugt til at opbevare det her materiale, og derfor understreger det sådan set behovet for at gribe tingene an imellem landene, at gribe tingene an internationalt.
USA er som bekendt ikke medlem af Europarådet, men det er Rusland, og derfor glæder vi os over, at Danmark nu på europæisk plan kan være med til at presse de her bedre regler - de her bedre retsgarantier for folk, der har været udsat for børneporno igennem, og vi kan støtte forslaget.